પહેલો જોરદાર વરસાદ પડે કે બીજાં દિવસે છાપાં વાળાઓને જલસા પડી જાય છે. પાછલા ઘણાં વરસનાં અનુભવથી છાપાઓ અમુક હેડલાઈન્સ પહેલેથી જ કમ્પોઝ કરીને રાખે છે. જેમ કે ‘બારેમેહ ખાંગા’ ‘પહેલા વરસાદમાં જ ઠેરઠેર પાણી ભરાયા’, ‘ફલાણા વિસ્તારમાં ઝાડ પડ્યું’, ‘ઢીંકણી જગ્યાએ જાહેરાતના હોર્ડિંગ પડી ગયા’, ‘પાલિકાનો મોન્સુન પ્લાન પાણીમાં’, ‘પૂર્વનાં વિસ્તારોમાં સોસાયટીઓમાં પાણી ભરાઈ ગયા’. અમદાવાદમાં અને ખાસ કરીને ‘નિર્ણયનગર ગરનાળામાં બસ ફસાઈ’ અને ‘પુષ્પકુંજ પાસે ભૂવો પડ્યો’ સમાચારની તો રીપીટ વેલ્યુ પણ ભારે છે. આમ એકંદરે પાલિકાની ઉનાળામાં પીવાના પાણીની તંગી અને પીવાનાં પાણીમાં ગટરનું પાણી ભળી જતાં થયેલા કમળાના વાવરનાં મામલે પાણીમાં ગયેલી આબરુ પર ચોમાસું આવતાં વધારાનું પાણી ફરી વળે છે ! તો શું કવિઓને આ ચોમાસાની મોનોટોની દેખાતી નથી ?